DA Den Europæiske Unions Tidende C 60/16

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2012/C 60/11

Denne offentliggørelse giver ret til at gøre indsigelse i henhold til artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) nr. 510/2006

»CORDEIRO MIRANDÊS«/»CANHONO MIRANDÊS«

EF-Nr.: PT-PDO-0005-0787-12.08.2009

BGB ( ) BOB ( X )

1. Navn:

»Cordeiro Mirandês«/»Canhono Mirandês«

2. Medlemsstat eller tredjeland:

Portugal

3. Beskrivelse af landbrugsproduktet eller fødevaren:

3.1. Produkttype:

Kategori 1.1 — Kød (og slagteaffald), fersk

3.2. Beskrivelse af det produkt, som betegnelsen i punkt 1 gælder:

Cordeiro eller Canhono Mirandês (oversat: lam fra Miranda) er kød hidrørende fra begge køn af lam af racen Churra Galega Mirandesa, som er mærket og opført i det zootekniske register for racen. Dyrene må højest være fire måneder gamle, og de skal være født og opdrættet inden for rammerne af traditionelt ekstensivt landbrug, og opskæring og forarbejdning skal finde sted i overensstemmelse med de regler, der er fastsat i produktspecifikationen for det afgrænsede geografiske område.

Kødet af Cordeiro eller Canhono Mirandês sælges uafhængigt af grisenes alder på slagtetidspunktet på to forskellige måder:

1) Som hele eller halve slagtekroppe.

2) Præemballeret i hele stykker eller opskåret.

Ribbenene skal efter udskæring have en gennemsnitlig tykkelse på 2,5 cm.

Kød af Cordeiro Mirandês eller Canhono Mirandês, som er produceret efter reglerne i det pågældende geografiske område, har følgende karakteristika:

a) Kødet inddeles efter vægt i følgende kategorier for slagtet vægt: Tabel Kategorier af slagtekroppe af Cordeiro eller Canhono Mirandês Kategori A B C Vægt af slagtekrop (kg) 4-7 7,1-10 10,1-12 Levende vægt (kg) 8,47-14,8 15-20,7 21-24,3 Omtrentlig alder (dage) 30 60 120

b) Fedt: Fedtet er hvidt, skinnende og fast, og dets tykkelse stiger kun lidt i takt med slagtekroppens vægt. Det »sveder« ikke og har en blød konsistens.

c) Sensoriske kvaliteter: Kødet er rosafarvet, yderst mørt, saftigt og meget velsmagende og kun meget lidt fedtmarmoreret. Musklerne er faste og ganske saftige og bløde. De tre kategorier af Cordeiro eller Canhono Mirandês ligger meget tæt op ad hinanden med hensyn til saftighed, mørhed, aroma og den generelle kvalitet.

3.3. Råvarer (kun for forarbejdede produkter):

Ikke relevant.

3.4. Foder (kun for produkter af animalsk oprindelse):

Fodringen er tæt forbundet med opdelingen i kategorier af slagtekroppe af Cordeiro eller Canhono Mirandês. Kategori A omfatter kun dyr, som betragtes som mælkefodrede lam, der udelukkende fodres med modermælk. Når de er tre uger gamle, begynder de gradvist at få fast foder, og i den fase betragtes de som græssende lam, der klassificeres i kategori B og C, når de har nået den krævede alder og vægt. Når de begynder at græsse og æde den regionale flora, tilføjes der korn suppleret med hvedestrå, naturligt græs og havre og havrefoder samt rug og majs produceret i de pågældende bedrifter. Hvis produktionen af dette foder i bedrifterne ikke er tilstrækkeligt, eller der foreligger ekstreme situationer (med tørke, naturkatastrofer, brande, frost eller lignende), kan foderet købes hos andre bedrifter, der er beliggende i det afgrænsede geografiske område. Der er ikke nogen grænse for den mængde foder, der kan købes. Dette foder kan anvendes, hvis:

— det ikke overstiger 50 % af den daglige fodermængde

— det koncentrerede foder ikke overstiger 35 % af den daglige fodermængde og er i overensstemmelse med produktspecifikationen, og

— hvis produktionen af dette koncentrerede foder og dets anvendelse til dyrene er underlagt kontrol.

I dyrenes foder må kun indgå naturlige produkter, og det er forbudt at anvende produkter, der kan have indflydelse på deres vækst eller udvikling, som f.eks.: hormoner, antibiotika, sulfonamider, anaboliserende stoffer, coccidiostatika og andre forbudte produkter.

3.5. Specifikke produktionstrin, som skal finde sted i det afgrænsede geografiske område:

Betegnelsen Cordeiro Mirandês eller Canhono Mirandês kan kun anvendes på kød hidrørende fra dyr, hvis fødsel, opfodring, opdræt og slagtning finder sted i bedrifter, der er beliggende i det afgrænsede geografiske område, og som er registeret hos producentsammenslutningen.

Producentgodkendelser er betinget af, at følgende betingelser er opfyldt:

— producenterne ejer de bedrifter, der er beliggende i det geografiske produktionsområde

— de pågældende dyr skal være mærket og opført i stambøgerne for racen Churra Galega Mirandesa

— opfodringen af dyrene samt deres vægt og alder på slagtningstidspunktet skal være i overensstemmelse med de krav, der er fastsat i produktspecifikationerne

— producenterne underkaster sig de fastsatte produktionsregler og den gældende kontrol- og certificeringsordning

— producenterne forpligter sig skriftligt til at efterleve de regler, der er fastsat i produktspecifikationen.

3.6. Særlige regler vedrørende udskæring, rivning eller emballering osv.:

Ikke relevant.

3.7. Specifikke mærkningsregler:

Uanset tilvirkningsgraden og med forbehold af de obligatoriske mærkningskrav skal alle stykker eller emballager være identificeret og mærket med følgende:

— Cordeiro Mirandês — Denominação de Origem Protegida ou Canhono Mirandês — Denominação de Origem Protegida

— produktlogo:

— navn og adresse for producenten eller producentsammenslutningen, som sælger produktet

— EU-logo (efter EU-registrering)

— dyrets identifikationsnummer

— certificeringsmærke

— angivelse af slagtekropkategori (A, B eller C)

— slagtedato og –sted, og

— adresse, hvortil der kan stiles klager og anmodninger om oplysninger.

Producentens eller producentsammenslutningens navn og adresse kan under ingen omstændigheder erstattes af navnet på en anden enhed, heller ikke hvis denne påtager sig produktansvaret.

Salgsbetegnelsen Cordeiro Mirandês DOP eller Canhono Mirandês DOP, kan ikke suppleres med andre ord eller angivelser, heller ikke distributørers varemærker eller andet.

4. Præcis afgrænsning af det geografiske område:

Det afgrænsede geografiske område for produktion af Cordeiro Mirandês eller Canhono Mirandês omfatter kommunerne Miranda do Douro, Mogadouro og Vimioso i Bragança-distriktet.

5. Tilknytning til det geografiske område:

5.1. Det geografiske områdes egenart:

Bjergenes morfologiske forskelligartethed, jorderne, der går fra at være forholdsvis frugtbare til lidet frugtbare, den begrænsede og ujævnt fordelte nedbør i årets løb og vandløbene i de dybe dale skaber betingelserne for den type landbrug, man finder i regionen. Området kan inddeles i to dele, som er forskellige, men som i landbrugsmæssig henseende er uløseligt forbundet med hinanden: højsletten og skråningerne. På skråningerne dominerer middelhavsafgrøderne: vin, oliven og mandler, og man finder her også de lokale drøvtyggere. På højsletten finder man hovedsagelig kornafgrøder og foderafgrøder og naturlige græsningsarealer, som anvendes til de lokale racer, som æder stubbe og finder føde på braklagte arealer. Det righoldige foder- og græsningspotentiale på højsletten sikrer føde til kvæg og får, som konkurrerer om de tilgængelige ressourcer. Fårenes føde består i høj grad af den føde, de finder ved græsning — stubbe på dyrkede arealer, vildt græs, der gror på uopdyrkede områder og braklagte områder — sammen med den lille mængde føde, de finder på forskellige typer af buske på Miranda-højsletten. Racen Churra Mirandesa har sit navn efter Miranda-højsletten, og den opdrættes på nuværende tidspunkt i kommunerne Miranda do Douro, Vimioso og Mogadouro. Denne fårerace er ligeså gammel som den region, hvor den opdrættes. Det var de keltiske besættere, som krydsede de moderfår, der allerede fandtes i Portugal med de væddere, som de bragte med sig, og herved opstod den oprindelige churro-gren, som de nuværende churra-får nedstammer fra. Får af racen Churra Galega Mirandesa er meget hårdføre og godt tilpasset de geografiske og klimatiske betingelser på Miranda-højsletten og skråningerne ned mod Douro-floden. Racens morfologiske og forplantningsmæssige karakteristika er bevis på en enestående tilpasning mellem det geografiske områdes særlige vilkår og den ovennævnte produktionsform. Dyrenes korte og stærke lemmer er velegnede til græsning over store arealer på Miranda-højsletten, og de kraftige ben og stærke klove afspejler højslettens topografi. Deres ringe højde, de små ører og churra-racens uld beskytter dyrene mod de lave temperaturer, der hersker om vinteren. Under disse betingelser er opdrættet af racen Churra Galega Mirandesa og håndteringen af fåreflokke tæt forbundet med familietraditionerne. Der er tale om en særlig knowhow, som er erhvervet over en meget lang periode. Den måde, hvorpå man styrer fåreflokken eller finder de bedste græsningsmuligheder, er afgørende for, om man er i stand til at være hyrde for denne race. Også produktionen af uld, som endnu har økonomisk betydning for regionen, har vist sig at være en meget vigtig faktor for opdrættet af får af churra-racen på Miranda-højsletten. Racens kød har længe udgjort en del af kosten for den lokale befolkning. En anden vigtig del af den lokale befolknings knowhow går således på, hvordan man udskærer og opbevarer kødet, og hvordan man opskærer slagtekroppene — begge faktorer, som er med til at sikre den særlige smag.

5.2. Produktets egenart:

De særlige træk ved produktet skyldes delvist racen, men især den måde, dyrene opdrættes og fodres på. Dyrenes traditionelle foder, som er af lokal oprindelse, sikrer kød, der er meget mørt, saftigt og blødt, og fedtet er ensartet og »sveder« ikke. Musklerne er faste med ensartet intramuskulær fedtmarmorering, som sikrer meget specielle organoleptiske egenskaber — f.eks. høj grad af mørhed og saftighed. Den måde, hvorpå Cordeiro Mirandês eller Canhono Mirandês udskæres, er typisk og unik. Ribbenenes tykkelse ligger normalt på 2,5 cm, hvilket gør det muligt at udnytte slagtekroppene bedre og desuden giver en særlig smag, som forbrugerne værdsætter meget hos Cordeiro Mirandês ou Canhono Mirandês.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Miranda-højsletten, som er det geografiske produktionsområde for Cordeiro Mirandês eller Canhono Mirandês er uden tvivl hjemstedet for får af racen Churra Mirandesa. Rænomeet for dette produkt, som er solidt placeret på markedet, skyldes dette køds særlige fysiske og sensoriske egenskaber. Produktionen af Cordeiro Mirandês eller Canhono Mirandês er nøje forbundet med jordbundsforholdene og klimaet i denne region, som er præget af ufrugtbare jorder og et tørt klima, der nødvendiggør ekstensiv dyrkning af korn og anvendelse af naturlige græsningsarealer med spontan vegetation som optræder sammen med den eksisterende træbevoksning i regionen. Ved græsning æder disse dyr således vilde græsser, der vokser på uopdyrket land og på braklagte arealer, samt den smule føde, de kan finde på de forskellige typer af buske på Miranda-højsletten — f.eks. Cystisus multiflorum, Genista falcata, Cistus ladanifer og sommerfuglelavendel (Lavandura pedinculata). Typisk for græsningsområderne er mangeblomstret hejre (Bromus comutatus), strandsvingel (Festuca arandinácea), Gandina fragilis, engrævehale (Alopeaurus brachystachys), Vulpia bromoides og almindelig rajgræs (Lolium perene). Høet er normalt naturligt hø (spontant voksende enghø), og de anvendte strå hidrører normalt fra hvede eller havre. Rug, hvede og byg anvendes i form af hele korn eller malet til mel. Det er dette foder, som — i et samspil med racens karakteristika og med den måde, hvorpå lokalbefolkningen udnytter sin viden om fåreflokkenes græsningsmuligheder — giver kødet af Cordeiro Mirandês eller Canhono Mirandês et udseende, en mørhed og saftighed, som er enestående og meget højt værdsat i regionen.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://www.gpp.pt/Valor/doc/CE_Cordeiro_Mirandes.pdf

(1) EUT L 93 af 31.3.2006, s. 12.